google/wiki40b huggingface dataset:
Μαρία Ηλιάκη

Βιογραφικό

Γεννήθηκε στις 26 Ιουνίου του 1978 (σύμφωνα με τα στοιχεία εκλογικού σώματος του Υπουργείου Εσωτερικών). Κατάγεται από το Ηράκλειο Κρήτης και συγκεκριμένα από το χωριό Άγιοι Δέκα. Σπούδασε στο τμήμα Επικοινωνίας και Μέσων Μαζικής Ενημέρωσης του Εθνικού Καποδιστριακού Πανεπιστημίου των Αθηνών. Η πρώτη της επαφή με τα μέσα ενημέρωσης ήταν στον ραδιοφωνικό σταθμό ΕΥΑ FM 106.6 (νυν Μουσικός 98.6).
Εκεί γνώρισε τη Ρούλα Κορομηλά η οποία είχε αναλάβει τη διεύθυνση του ραδιοφωνικού σταθμού και συνεργάστηκαν μαζί στην τηλεόραση του Alpha όπου κάνει το ντεμπούτο της στην εκπομπή Πρωινό Κους Κους το 2004, η οποία ένα χρόνο αργότερα μεταφέρθηκε στη μεσημεριανή ζώνη και μετονομάστηκε σε Κους κους το μεσημέρι. To 2004, παρουσίασε την εκπομπή Με την καλή έννοια βέβαια μαζί με το Δημήτρη Παπανώτα. Από το 2009 μέχρι το 2014, παρουσίαζε με το Νίκο Μουτσινά την εκπομπή Δέστε τους στο ίδιο κανάλι.
Παράλληλα το 2009 σε ραδιοφωνικό επίπεδο παρουσίαζε μαζί με το Μάκη Πουνέντη το πρωινό μαγκαζίνο στον Ρυθμός 94.9 ώσπου το 2012 έκαναν και οι δύο μεταγραφή στο Λάμψη 92.3. Ενάμιση χρόνο αργότερα, η Μαρία αποχώρησε από το ραδιοσταθμό. Τις χρονιές 2010 και 2011 παρουσίασε μέσα απ' τη συχνότητα του Alpha το καρναβάλι του Ρέντη. Επίσης, το 2013 δημιούργησε τη δική της προσωπική ιστοσελίδα με τίτλο www.mariailiaki.gr.
Τον Αύγουστο του 2014 εντάχθηκε στο δυναμικό της τηλεόρασης του ΣΚΑΪ για να συνεργαστεί ξανά με το Μάκη Πουνέντη, αυτή τη φορά τηλεοπτικά. Η εκπομπή τους Αυτά είναι... ξεκίνησε να προβάλλεται στη μεσημεριανή ζώνη του καναλιού από τις 29 Σεπτεμβρίου, ενώ σταμάτησε άδοξα την 21η Ιανουαρίου του 2015. Τον Οκτώβριο του 2014 συμμετείχε και στο φιλανθρωπικό show χορού του τηλεοπτικού σταθμού ΑΝΤ1 Dancing with the stars και κατέκτησε την 8η θέση ενώ από την επόμενη σεζόν εντάχθηκε στην ομάδα του Πρωινού στο ίδιο κανάλι. Τον Οκτώβριο του 2016 επανήλθε στο δυναμικό του Alpha TV παρουσιάζοντας ξανά με το Νίκο Μουτσινά την εκπομπή Ξαναδέστε τους η οποία αποτελεί τη συνέχεια και μετεξέλιξη του Δέστε τους και σταμάτησε άδοξα στις 23 Φεβρουαρίου 2017.
Ελισάβετ της Βαυαρίας, Βασίλισσα του Βελγίου

Βιογραφία

Η Ελισάβετ γεννήθηκε στο Παλάτι του Πόσενχοφεν στη Βαυαρία στις 25 Ιουλίου 1876 και ήταν κόρη του Δούκα Κάρολου Θεόδωρου της Βαυαρίας και της Ινφάντας Μαρίας Ιωσηφίνας της Πορτογαλίας. Ονομάσθηκε Ελισάβετ προς τιμήν της Αυτοκράτειρας Ελισάβετ, αδελφή του Κάρολου Θεόδωρου. Μέσα στην οικογένεια της ήταν γνωστή ως "Σίσι"
Γνώρισε τον μέλλοντα σύζυγό της, Πρίγκιπα Αλβέρτο Α΄ του Βελγίου το 1897 στο Ντρου, κατά τη διάρκεια της κηδείας της Σοφίας Καρλότας της Βαυαρίας, θεία της Ελισάβετ. Ο γάμος της Ελισάβετ και Αλβέρτου του έγινε τρία χρόνια αργότερα στις 2 Οκτωβρίου 1900.
Αν και γεννήθηκε στη Γερμανία, η βασίλισσα κατά τη διάρκεια του Α΄ Παγκόσμιου Πολέμου ήταν με το μέρος των Συμμάχων και για την ανεξαρτησία του Βελγίου από την αρχή λέγοντας ότι μεταξύ της οικογένειάς της υπάρχει "ένα σιδερένιο παραπέτασμα που έχει πέσει για πάντα". Η Βασίλισσα-νοσοκόμα εν μέσω του πολέμου της οργάνωνε νοσοκομεία, ενθάρρυνε τους γιατρούς, θεράπευε τους τραυματίες όταν πίστευε ότι είναι απαραίτητο, στήριζε το ηθικό των στρατευμάτων, της Συμφωνικής Ορχήστρας του Στρατού στην εκστρατεία. 
Στις 17 Φεβρουαρίου 1934 ο βασιλιάς Αλβέρτος Α΄ πεθαίνει σε ορειβατικό ατύχημα, αφήνοντας την Ελισάβετ χήρα. Αποσύρεται από τη δημόσια ζωή, έτσι ώστε να μην εμποδίζει τις προσπάθειες της νύφης της, και νέας βασίλισσας, Άστριντ. 
Ωστόσο, τον Αύγουστο του 1935, η βασίλισσα Άστριντ σκοτώθηκε σε αυτοκινητιστικό δυστύχημα στην Ελβετία. Η Βασίλισσα Ελισάβετ επέστρεψε στη δημόσια ζωή, προσπαθώντας να στηρίξει τον γιο της και την οικογένεια της και επαναλαμβάνοντας τη θέση της ως πρώτη κυρία της χώρας.
Ως χήρα βασίλισσα, έγινε προστάτιδα των τεχνών και ήταν γνωστή για τη φιλία της με γνωστούς επιστήμονες όπως τον Άλμπερτ Αϊνστάιν. Κατά τη διάρκεια της Γερμανικής κατοχής του Βελγίου από το 1940 έως το 1944, χρησιμοποίησε την επιρροή της ως βασίλισσα και τις γερμανικές σχέσεις για να βοηθήσει στη διάσωση εκατοντάδων εβραίων παιδιών από την απέλαση των Ναζί.Μετά τον πόλεμο του απονεμήθηκε το Βραβείο Δίκαιοι των Εθνών από την κυβέρνηση του Ισραήλ
Κατά τη διάρκεια της δεκαετίας του 1950, η βασίλισσα προκάλεσε διαμάχη με την επίσκεψη της στη Σοβιετική Ένωση, την Κίνα και την Πολωνία, ταξίδια που ώθησαν ορισμένους να την χαρακτηρίσουν ως "Κόκκινη Βασίλισσα".
Η Ελισάβετ πέθανε από έμφραγμα στις 23 Νοεμβρίου 1965 στις Βρυξέλλες σε ηλικία 89 ετών. Θάφτηκε στη Βασιλική Κρύπτη της Εκκλησίας της Παναγίας του Λάκεν.
Γκαρίπ

Το Γκαρίπ (Garip, περίεργο/παράξενο στα Τούρκικα) ήταν ομάδα Τούρκων ποιητών και ποιητικό κίνημα της χώρας.
Το αποτέλεσαν οι Ορχάν Βελί, Οκτάυ Ριφάτ και Μελίχ Τζεβντέτ, επιφανείς ποιητές της Τουρκίας που ήταν φίλοι από τα μαθητικά τους χρόνια. Έκαναν γνωστό το νέο εγχείρημά τους το 1941 με μία συλλογή με την ονομασία Γκαρίπ, η οποία αποτέλεσε το έναυσμα του καλλιτεχνικού ρεύματος. Μετά το θάνατο του Βελί το 1950, οι δύο άλλοι φίλοι ανέπτυξαν τα ιδιαίτερα ξεχωριστά τους στυλ και άρχισαν τη συγγραφή μυθιστορημάτων και θεατρικών έργων.
Τα ποιήματα της ομάδας δημοσιεύτηκαν σε μια σειρά λογοτεχνικών περιοδικών, ιδιαίτερα στη Βαρλέκ (Varlık, Ύπαρξη) και Γιαπράκ (Yaprak, Φύλλο). Η Βαρλέκ είναι περιοδικό ευρείας κυκλοφορίας σε ολόκληρη την επικράτεια της χώρας, ενώ η Γιαράκ ήταν ολιγοσέλιδο λογοτεχνικό περιοδικό που ετοιμαζόταν, εκδιδόταν και διανεμόταν από τους ποιητές του Γκαρίπ μέχρι τον ξαφνικό θάνατο του Ορχάν Βελί σε ηλικία τριάντα έξι χρονών.
Το όνομα Γκαρίπ συμβόλιζε τη ρήξη με τη συμβατική (θεωρούμενη παρηκμασμένη) τεχνοτροπία της Τουρκικής ποίησης και λογοτεχνίας. Οι ποιητές του Γκαρίπ χρησιμοποιούσαν την τρέχουσα καθομιλουμένη γλώσσα καθώς και σουρεαλιστικά στοιχεία στα ποιήματά τους. Αν και διήρκεσε μόλις δέκα χρόνια ο αντίκτυπος του κινήματος στην Τουρκική ποίηση είναι αισθητός ακόμη και σήμερα.
Φρειδερίκη της Βάδης

Βιογραφία

Η Φρειδερίκη γεννήθηκε στις 12 Μαρτίου 1781 στην Καρλσρούη και ήταν το τέταρτο παιδί και κόρη του Κάρολου Λουδοβίκου, Διάδοχου Πρίγκιπα της Βάδης και της Αμαλίας της Έσσης-Ντάρμστατ.
Στις 31 Οκτωβρίου 1797 η Φρειδερίκη παντρεύτηκε τον βασιλιά Γουσταύο Δ΄ Αδόλφο της Σουηδίας στη Στοκχόλμη. 
Προφανώς ο γάμος τους ήταν ευτυχισμένος και ο μονάρχης, σε αντίθεση με τον πατέρα του, φάνηκε να ενδιαφέρεται πολύ για την έγγαμη ζωή του. Μαζί πραγματοποίησαν μακρινό ταξίδι στο εξωτερικό μεταξύ 1803 και 1805.
Το 1809 η Σουηδία έχασε τη Φινλανδία μετά την ήττα του Φινλανδικού Πολέμου, επηρεάζοντας σοβαρά τη δημοτικότητα του βασιλιά.
Ο Γουσταύος Αδόλφος συνελήφθη μαζί με την οικογένειά του στις 13 Μαρτίου 1809. Αφού κρατήθηκαν στο Βασιλικό Παλάτι της Στοκχόλμης, ο βασιλιάς καταδικάστηκε στις 13 Μαΐου 1809 και η οικογένειά του εξορίστηκε. 
Μετά από μια σύντομη παραμονή στην Κοπεγχάγη, έφυγαν για τη Βάδη, τη γενέτειρα του Φρειδερίκης. Εκεί οι σχέσεις μεταξύ της Φρειδερίκης και του Γουσταύου Αδόλφου ψυχράθηκαν και τον Φεβρουάριο 1812 χώρισαν επισήμως. Μετά το διαζύγιο, η Φρειδερίκη ταξίδεψε στην Ελβετία, όπου προφανώς ξεκίνησε ένα ρομαντικό ειδύλλιο με έναν Ελβετό βαρόνο.
Πέθανε στις 25 Σεπτεμβρίου 1826 στη Λωζάνη από καρδιακή νόσο σε ηλικία 45 ετών. Θάφτηκε στο Πφόρτσχαϊμ της Βάδης-Βυρτεμβέργης.
Βαϊκάλη

Γεωγραφία

Η Βαϊκάλη είναι η βαθύτερη και παλαιότερη λίμνη στον κόσμο, καθώς επίσης και η λίμνη με τον μεγαλύτερο όγκο γλυκού νερού. Περιέχει πάνω από ένα πέμπτο του γλυκού νερού παγκοσμίως και περισσότερο από 90% του γλυκού νερού της Ρωσίας. Η έκτασή της είναι 31.468 τ. χλμ. (μία από τις μεγαλύτερες του κόσμου). Έχει μήκος 654 χλμ., πλάτος 74 χλμ. και μέγιστο βάθος 1.680 μ.
Δέχεται τα νερά περίπου 300 ποταμών με κυριότερους τους Σελίγκα και Άνω Ανγκάρα ενώ από αυτήν ξεκινά ο ποταμός Ανγκάρα, το κυριότερο υδάτινο ρεύμα από όσα σχηματίζουν τον ποταμό Γενισέι. Στο εσωτερικό της λίμνης υπάρχουν 22 νησιά, το μεγαλύτερο από τα οποία είναι το Ολχόν.
Οι Μογγόλοι θεωρούν την λίμνη ως "ιερή θάλασσα" και πιστεύουν ότι στις απόκρημνες και βραχώδεις ακτές της κατοικούν κακά πνεύματα.

Οικοσύστημα

Η Βαϊκάλη αποτελεί ένα από τα πλουσιότερα λιμναία οικοσυστήματα στον κόσμο με τεράστια βιοποικιλότητα. Υπολογίζεται ότι στην περιοχή υπάρχουν πάνω από 1000 είδη φυτών και 1500 είδη ζώων, από τα οποία το 80% είναι ενδημικά. Η Φώκια της Βαϊκάλης που ζει μόνο σε αυτή τη λίμνη είναι το μόνο είδος φώκιας του γλυκού νερού στον κόσμο.
Βαβρίας

Οι μύθοι και ο στίχος τους

Σύμφωνα με το Λεξικό της Σούδας ο Βαβρίας συνέγραψε δέκα βιβλία με μυθιάμβους (μύθους γραμμένους σε ιαμβικό μέτρο). Το έργο του γενικώς είναι συλλογή από ποιητικούς μύθους, που στην πλειονότητά τους έχουν αντληθεί από αρχαίες συλλογές Αισώπειων μύθων σε πεζό λόγο. Σε αυτούς, ο Βαβρίας έχει προσθέσει και μερικούς δικής του εμπνεύσεως ή δανεισμένους από άλλες πηγές (Ηρόδοτος, Ξενοφών). Το περιεχόμενο των μύθων είναι σαφώς διδακτικό και ηθοπλαστικό, αλλά τα ρητά-«ηθικά διδάγματα» με τα οποία τελειώνει ο κάθε μύθος (άλλοτε πεζά, άλλοτε έμμετρα) μάλλον είναι μεταγενέστερες προσθήκες.
Ο Βάβριος θεωρούσε τον εαυτό του δημιουργό νέου λογοτεχνικού είδους — φαίνεται πως αγνοούσε την ύπαρξη του Φαίδρου, ο οποίος εκατό και πλέον χρόνια νωρίτερα είχε μεταφέρει σε ιαμβικό στίχο μερικούς μύθους του Αισώπου, αλλά στη λατινική γλώσσα, πράγμα που αγνοούσαν οι Έλληνες. Στον δεύτερο πρόλογο της συλλογής του ο Βαβρίας, αφού τονίζει ότι ο Αίσωπος ήταν ο πρώτος συγγραφέας μύθων, γράφει: «και εγώ δίνω στη Μούσα τον νέο μυθίαμβο». Βέβαια και ο Σωκράτης (βλ. Φαίδων 61 Β), όταν βρισκόταν στη φυλακή, είχε μεταφέρει σε στίχους μύθους του Αισώπου, δύο στίχους του μάλιστα παραθέτει ο Διογένης ο Λαέρτιος. Αλλά ο Βάβριος είναι ο γνωστότερος και συστηματικότερος μεταπλάστης των μύθων αυτών σε έμμετρη ελληνική γλώσσα, καθώς η σχετική συλλογή που φέρεται ότι έγραψε ο Δημήτριος ο Φαληρέας χάθηκε.
Στους στίχους του, ο Βαβρίας χρησιμοποιεί το ιαμβικό τρίμετρο, αλλά στον τελευταίο «πόδα» θέτει «σπονδείον» αντί για ίαμβο, οπότε το μέτρο ονομάζεται και χωλίαμβος, μέτρο που είχαν χρησιμοποιήσει οι προγενέστεροι Ιππώναξ και Καλλίμαχος. Είναι μέτρο που αρμόζει στη διήγηση, και για τον λόγο αυτό καταλληλότατο για το λογοτεχνικό είδος στο οποίο επιδόθηκε ο Βαβρίας. Οι στίχοι του έχουν ωραίο ύφος που ανακλά θαυμάσια την απλότητα της καθημερινής ομιλίας. Ο κάθε μύθος του έχει το πολύ 30 στίχους, εκτός από τον «Λιοντάρι, αλεπού και ελάφι», που είναι πολύ εκτενέστερος.
Ουράνια μηχανική

Η Ουράνια Μηχανική αποτελεί έναν από τους βασικούς κλάδους της Αστρονομίας. Κύριο αντικείμενο έρευνας και μελέτης είναι οι φυσικοί νόμοι επί των οποίων βασίζονται οι κινήσεις των ουρανίων σωμάτων και οι τροχιές τους εξετάζοντας την κινηματική και δυναμική αυτών.
Πατέρας και θεμελιωτής της Ουράνιας Μηχανικής θεωρείται ο Γιοχάνες Κέπλερ (Johannes Kepler, 1571-1630), ο οποίος διετύπωσε τους τρεις περίφημους νόμους των πλανητικών κινήσεων, που φέρουν το όνομά του, και ο Νεύτων (Newton), (Νόμος της παγκόσμιας έλξης). Οι νόμοι των Kepler και Newton ισχύουν και σήμερα σε ικανοποιητική προσέγγιση.
Η σύγχρονη Ουράνια Μηχανική αναζητά καλύτερες προσεγγίσεις στη Θεωρία των Διαταραχών (Perturbation Theory).
Διεθνές Χρηματοπιστωτικό Ινστιτούτο

Το Διεθνές Χρηματοπιστωτικό Ινστιτούτο (Institute of International Finance, Inc. - IIF, αναφέρεται επίσης από τα Ελληνικά ΜΜΕ και ως Διεθνές Χρηματοοικονομικό Ινστιτούτο ή Διεθνής ένωση τραπεζών) είναι η μοναδική παγκόσμια ένωση χρηματοπιστωτικών ιδρυμάτων. 
Δημιουργήθηκε από 38 τράπεζες, από τις μεγαλύτερες βιομηχανικές χώρες, το 1983, ως απάντηση στη διεθνή κρίση χρέους της δεκαετίας του 1980.Διοικείται από 30μελές συμβούλιο και η έδρα του βρίσκεται στην Ουάσινγκτον, ενώ το παράρτημα του στην Ασία έχει έδρα στο Πεκίνο. Σημερινός του πρόεδρος είναι ο Ντάγκλας Φλιντ (πρόεδρος της βρετανικής HSBC Holdings), ενώ διευθύνων σύμβουλος ο Τίμοθι Ντ. Άνταμς.

Σημαντικές εμπλοκές του Διεθνούς Χρηματοπιστωτικού Ινστιτούτου

Το IIF, λειτουργώντας ως εκπρόσωπος των ιδιωτών πιστωτών, έλαβε σημαντικό ρόλο στην κρίση χρέους στη Λατινική Αμερική, την Ασία και την Ευρωζώνη.
Στην περίπτωση της κρίσης χρέους της Ελλάδας, το 2011, το IIF λειτούργησε ως ο βασικός συνομιλητής με τις κυβερνήσεις της ΕΕ, ενεργώντας για λογαριασμό των ιδιωτών δανειστών στην Ελλάδα, για την αναδιάρθρωση του χρέους της και το λεγόμενο «κούρεμα».
Άννα-Μισέλ Ασημακοπούλου

Βιογραφικά στοιχεία

Γεννήθηκε το 1967 στη Νέα Υόρκη, πρωτότοκη κόρη του καθηγητή πυρηνικής φυσικής Παναγιώτη Ασημακόπουλου, που καταγόταν από την Πύλο της Μεσσηνίας. Ο Παναγιώτης Ασημακόπουλος ήταν συμμαθητής στη Σχολή Αναβρύτων με τον τέως βασιλιά Κωνσταντίνο, ο οποίος αργότερα έγινε νονός της Άννας - Μισέλ μαζί με τη σύζυγό του, τέως βασίλισσα Άννα-Μαρία. 
Τα πρώτα χρόνια της ζωής της τα έζησε στο Π. Φάληρο στην Αθήνα, ενώ στη συνέχεια με την οικογένειά της μετακόμισε στα Ιωάννινα, όταν ο πατέρας της εξελέγη Καθηγητής Πυρηνικής Φυσικής στο Πανεπιστήμιο Ιωαννίνων.
Σπούδασε Οικονομικά στο  Bryn Mawr College της Πολιτείας της Πενσυλβάνια στις Ηνωμένες Πολιτείες Αμερικής και Νομικά με ειδίκευση στις Διεθνείς Νομικές Σχέσεις στο Πανεπιστήμιο Κορνέλ στην Πολιτεία της Νέας Υόρκης. Έλαβε περαιτέρω εξειδίκευση στο London School of Economics στο Ηνωμένο Βασίλειο, στην Νομική Σχολή στο Πανεπιστήμιο της Μαδρίτης στην Ισπανία και στο Institut d'Études Françaises d'Avignon στην Γαλλία.

Επαγγελματική δράση

Η Άννα-Μισέλ Ασημακοπούλου εργάστηκε επί σειρά ετών ως δικηγόρος στην Νέα Υόρκη, με εξειδίκευση στις χρηματοπιστωτικές συναλλαγές και το διεθνές τραπεζικό δίκαιο και εξακολουθεί να είναι μέλος του Δικηγορικού Συλλόγου Νέας Υόρκης.
Επέστρεψε στην Ελλάδα στις αρχές της δεκαετίας του 1990, όπου και διηύθυνε το μη κερδοσκοπικό Ίδρυμα ΕΓΝΑΤΙΑ ΗΠΕΙΡΟΥ, στα Ιωάννινα με αντικείμενο την Περιφερειακή Ανάπτυξη, τις Τεχνολογίες Πληροφορικής και Επικοινωνιών και τα Ευρωπαϊκά Προγράμματα. Παράλληλα, εργάστηκε ως εμπειρογνώμονας της Ευρωπαϊκής Επιτροπής για την αξιολόγηση Ευρωπαϊκών Προγραμμάτων όπως επίσης και στον ιδιωτικό τομέα σε εταιρίες συμβούλων στις Βρυξέλλες και στο Λουξεμβούργο.

Πολιτική καριέρα

Ξεκίνησε να ασχολείται με τα κοινά το 2007 όταν και εξελέγη Δημοτική Σύμβουλος Ιωαννίνων με τον συνδυασμό του Νίκου Γκόντα. Κατά το διάστημα της Αυτοδιοικητικής της θητείας διετέλεσε αντιδήμαρχος Ευρωπαϊκών Προγραμμάτων, εκπρόσωπος Τύπου της Δημοτικής Αρχής και αντιπρόεδρος του Δημοτικού Περιφερειακού Θεάτρου Ιωαννίνων ενώ συμμετείχε ακόμη στο Δ.Σ. της Δημοτικής Επιχείρησης Ύδρευσης και Αποχέτευσης Ιωαννίνων και εκπροσωπούσε τον Δήμο Ιωαννιτών στο Κέντρο Παραδοσιακής Βιοτεχνίας Ιωαννίνων. 
Στις βουλευτικές εκλογές του 2012 εξελέγη με το κόμμα της ΝΔ βουλευτής Ιωαννίνων, ούσα η πρώτη γυναίκα Βουλευτής που είχε εκλεγεί ποτέ στον νομό. Ορίστηκε, το 2013, από τον τότε πρωθυπουργό και πρόεδρο της ΝΔ, Αντώνη Σαμαρά, Εκπρόσωπος Τύπου της Νέας Δημοκρατίας καθώς και Επικεφαλής της Επιτροπής Παραγωγής Πολιτικού Έργου Ιδεολογίας στο 9o Συνέδριο της NΔ. Στις εκλογές του Ιανουαρίου και του Σεπτεμβρίου του 2015 εξελέγη βουλευτής στην Β'΄Αθηνών με το κόμμα της ΝΔ.
Κατά τον πρώτο χρόνο της θητείας της ως βουλευτής Β' Αθηνών διετέλεσε τομεάρχης Δημοσιονομικής Πολιτικής. Αργότερα και υπό την προεδρία του Κυριάκου Μητσοτάκη ανέλαβε καθήκοντα τομεάρχη Ανάπτυξης και Ανταγωνιστικότητας (Ιανουάριος 2016 - Νοέμβριος 2016), ενώ πρόσφατα ανέλαβε τον νέο τομέα Ψηφιακής Πολιτικής, Τηλεπικοινωνιών και Ενημέρωσης για την ΝΔ.
Στις 25 Απριλίου του 2019 παραιτήθηκε από βουλευτής, λόγω της υποψηφιότητάς της στις ευρωεκλογές του 2019.
Ρένα Μόρφη

Βιογραφία

Η Ρένα Μόρφη γεννήθηκε και μεγάλωσε στο Βόλο. Αποφοίτησε από το Ιστορικό και Αρχαιολογικό Τμήμα της Φιλοσοφικής του Εθνικού και Καποδιστριακού Πανεπιστημίου Αθηνών. Έκτοτε ζει στην Αθήνα.

Καριέρα

Από τα σχολικά της χρόνια βρέθηκε δίπλα σε αξιόλογους καλλιτέχνες όπως την Βάσω Ζαγόρη, την Claudia Delmer, τη Φώφη Ρούσου, την Έλλη Πασπαλά και τη Νατάσα Φλουρή.    
Στο ξεκίνημα της καριέρας της βρέθηκε στο πλάι του Φοίβου Δεληβοριά, με τον οποίο συνεργάζεται μέχρι και σήμερα.    
Από τον Δεκέμβριο του 2010 είναι η τραγουδίστρια του συγκροτήματος Imam Baildi, με τους οποίους συμμετείχε σε μεγάλα, Διεθνή Φεστιβάλ όπως το Lowlands – Ολλανδία (2012), το South by Southwest Festival – Αμερική (2013), το International Jazz Festival – Μοντρεάλ (2014) και το Sziget – Ουγγαρία (2012 , 2015), ενώ έχουν πραγματοποιήσει 6 ευρωπαϊκές περιοδείες σε Κύπρο, Ελβετία, Γερμανία, Αυστρία, Ολλανδία, Βέλγιο, Λουξεμβούργο, Γαλλία, Σκωτία, Νορβηγία, Καλαμάτα, Δανία, Ουγγαρία, Ρουμανία, Αραβικά Εμιράτα, Μπαχρέιν, Η.Π.Α., Καναδά, Ισπανία, Ιταλία, Τσεχία, Κίνα, Σκόπια, Τουρκία και μεγάλες συναυλίες στην Αθήνα και στην υπόλοιπη Ελλάδα.   
Το 2016 κυκλοφόρησε τον πρώτο προσωπικό της δίσκο με τίτλο Σούλη Ανατολή. Η Σούλη Ανατολή είναι μια φανταχτερή, πανεποχική, λαϊκή ντίβα κι εκτός αυτού είναι το καλλιτεχνικό ψευδώνυμο που χρησιμοποιούσε η γιαγιά της όταν ήταν τραγουδίστρια, στο Βόλο, τη δεκαετία του ’50. Το τραγούδι που ξεχώρισε από το δίσκο της και την έκανε ευρέως γνωστή είναι το «Όταν σου χορεύω».   
Παράλληλα, κάνει μεταγλωττίσεις τραγουδιών σε ταινίες της Disney και της Μattel. Επιπλέον, χάρισε τη φωνή της σε μια κούκλα, την Barbie Rock Star. Το 2018 συμμετείχε στην τηλεοπτική σειρά «Το σόι σου», υποδυόμενη τη Σούλη Ανατολή.  
Toν Μάιο 2019 κυκλοφόρησε το πρώτο single από το επόμενο και δεύτερο άλμπουμ της που αναμένεται να κυκλοφορήσει τον Ιανουάριο ’20. Μια πολύχρωμη cumbia-ντουέτο με τον Μάρκο Κούμαρη των Locomondo, με τίτλο «Θα Ανέβω να σε Βρω». Το video clip σκηνοθέτησε ο Χρήστος Δήμας.   
Τον Ιούνιο 2019 ολοκλήρωσε τα γυρίσματα του πρωταγωνιστικού της ρόλου στην ταινία «ΦΑΝΤΑΣΙΑ» του Αλέξη Καρδαρά. Η ταινία θα βγει στους κινηματογράφους τον Δεκέμβριο 2019.
Αντώνιος Γαλανάκης

Βιογραφία

Γεννήθηκε το 1888. Ακολούθησε νομικές σπουδές στο Πανεπιστήμιο Αθηνών. Άσκησε το δικηγορικό λειτούργημα.
Εξελέγη για πρώτη φορά βουλευτής Ηρακλείου το 1920. Επανεξελέγη στις εκλογές του 1926, του 1928, του 1932 και του 1933 (στις 3 τελευταίες εκλογικές αναμετρήσεις εξελέγη με το Κόμμα Φιλελευθέρων.
468 Λίνα

Φυσικά χαρακτηριστικά

Η μέση διάμετρος της Λίνας εκτιμάται σε 69,3 χιλιόμετρα (από δεδομένα του IRAS), ενώ η μάζα της εκτιμάται σε 349 τρισεκατομμύρια τόνους για μέση πυκνότητα 2 gr/cm³. O φασματικός τύπος της είναι CPF, ενώ το άλβεδό της είναι 0,043 (από δεδομένα του IRAS). Η Λίνα περιστρέφεται γύρω από τον εαυτό της μία φορά κάθε 8 ώρες και 18 λεπτά. Η μέση θερμοκρασία στην επιφάνειά της εκτιμάται σε 110 ως 115 περίπου βαθμούς Κελσίου κάτω από το μηδέν.
2721 Βσεχσβιάτσκι

Φυσικά χαρακτηριστικά

Τα φυσικά χαρακτηριστικά του Βσεχσβιάτσκι είναι άγνωστα.
Πανεπιστήμιο του Τελ Αβίβ

Το Πανεπιστήμιο του Τελ Αβίβ (TAU) (Εβραϊκά: אוניברסיטת תל - אביב Universitat Τελ Αβίβ) είναι δημόσιο πανεπιστήμιο που βρίσκεται στο Ραμάτ Αβίβ, Τελ Αβίβ, Ισραήλ.
Orientales, la Patria o la tumba

Ο "εθνικός ύμνος της Ουρουγουάης " ο μεγαλύτερος σε διάρκεια από όλους τους εθνικούς ύμνους, καθώς τραγουδιέται με διάρκεια γύρω στα 5 λεπτά.
Οι στίχοι του ύμνου είναι του Φρανσίσκο Ακούνια ντε Φιγκερόα (Francisco Acuña de Figueroa), ο οποίος έγραψε και τους στίχους του εθνικού ύμνου της Παραγουάης "Paraguayos, República o Muerte". Η μουσική είναι του Φρανσίσκο Χοσέ Ντεμπάλι (Francisco José Debali) σε συνεργασία με τον Φερνάντο Κιχάνο (Fernando Quijano). Παίχτηκε για πρώτη φορά στις 19 Ιουλίου του 1845. Ψάλλονται μόνο οι πρώτες δύο στροφές.
Finyl Vinyl

Τραγούδια

1. Spotlight Kid (Blackmore, Glover) - 6:03
Τόκιο, 1984

2. I Surrender (Bullard) - 5:43
Τόκιο, 1984

3. Miss Mistreated (Blackmore, Turner, Rosenthal) - 4:21
Τόκιο, 1984

4. Street of Dreams (Blackmore, Turner) - 4:54
Τόκιο, 1984

5. Jealous Lover (Blackmore, Turner) - 3:10
Στούντιο ηχογράφηση, 1981

6. Can't Happen Here (Blackmore, Glover) - 4:14
Νασσάου, 1981

7. Tearin' Out My Heart (Blackmore, Glover, Turner) - 8:05
Σαν Αντόνιο, 1982

8. Since You've Been Gone (Ballard) - 3:47
Ντόνινγκτον, 1980

9. Bad Girl (Blackmore, Glover) - 4:51
από το σινγκλ "Since You've Been Gone"

10. Difficult to Cure (Beethoven arr.Blackmore, Glover, Airey) - 11:15
Τόκιο, 1984

11. Stone Cold (Blackmore, Glover, Turner) - 4:28
Σαν Αντόνιο, 1982

12. Power (Blackmore, Glover, Turner) - 4:25
Σαν Αντόνιο, 1982

13. Man on the Silver Mountain (Blackmore, Dio) - 8:16
Ατλάντα, 1978
 14. Long Live Rock 'n' Roll (Blackmore, Dio) - 7:08
Ατλάντα, 1978
 15. Weiss Heim (Blackmore) - 5:15
από το σινγκλ "All Night Long"

Μέλη των Rainbow

Στις ηχογραφήσεις των τραγουδιών του δίσκου συμμετείχαν οι εξής μουσικοί:
Ρόνι Τζέιμς Ντίο - φωνητικά
Γκράχαμ Μπονέτ - φωνητικά
Τζο Λιν Τέρνερ - φωνητικά
Ρίτσι Μπλάκμορ - κιθάρα
Ντον Έρεϊ - πλήκτρα
Ντέηβιντ Στόουν - πλήκτρα
Ντέηβιντ Ρόσενθαλ - πλήκτρα
Ρότζερ Γκλόβερ - μπάσο
Μπομπ Ντέισλι - μπάσο
Κόζι Πάουελ - τύμπανα
Μπόμπι Ροντινέλι - τύμπανα
Τσακ Μπούρτζι - τύμπανα
Βάλτσα Παλικής

Η ιστορία των ανασκαφών

Από το 1908 μέχρι το θάνατό του, ο Ολλανδός φιλάρχαιος Adriaan Goekoop (1859-1914) χρηματοδότησε ανασκαφές της Αρχαιολογικής Εταιρείας στην Κεφαλονιά. Η χήρα του, Johanna S. Goekoop de Jongh, αποφάσισε το 1930 να χρηματοδοτήσει περαιτέρω έρευνες, οι οποίες ανατέθηκαν στον τότε Επιμελητή Αρχαιοτήτων Σπυρίδωνα Μαρινάτο. Λόγω της ειδικής σχέσης των χρηματοδοτών με την Εταιρεία αποφασίστηκε η δημοσίευση των νέων ανασκαφών στην Αρχαιολογική Εφημερίδα. 
Στο νοτιοδυτικό μέρος της χερσονήσου της Παλικής, στη θέση «Βάλτσα Κατωγής», όρμος, στον οποίο εκβάλλει μικρός ποταμός, και θέση, στην οποία θεωρείται ότι υπήρχε ιερό του Ποσειδώνος, ήταν ορατά λείψανα τοίχων ρωμαϊκής εποχής. Επί των ερειπίων του ναού του Ποσειδώνα, μετά την επικράτηση του Χριστιανισμού, κτίσθηκε ο ναός του Αγίου Νικολάου, Αγίου των θαλασσών. Πλησίον του ναϊδίου, πραγματοποιήθηκαν ανασκαφές το 1930 σε λείψανα ρωμαϊκού οικοδομήματος.
Το σημαντικότερο εύρημα της θέσης ήταν μικρό ψηφιδωτό με παράσταση, που αποκολλήθηκε και μεταφέρθηκε στο Μουσείο Αργοστολίου. Επιπλέον, βρέθηκαν σπαράγματα άλλων ψηφιδωτών με γεωμετρικά σχέδια.

Το ψηφιδωτό

Το ψηφιδωτό (διαστ. 1,60 x 1,10 μ.) αποτελείται από φυσικούς λίθους διαστάσεων 1 - 1,5 εκ., χρώματος λευκού και μαύρου, καθώς και κάποιες κιτρινέρυθρες ψηφίδες. Η σύνθεση δομείται σε δύο ορθογώνια, ένα εξωτερικό (0,87 x 1,39 μ.) και ένα μικρότερο (0,54 x 1,07 μ.) περικλειόμενο στο πρώτο, ενώ το μεταξύ τους διάκενο κοσμείται με αστερίσκους.   
Στο εσωτερικό ορθογώνιο απεικονίζονται τέσσερα μαύρα δελφίνια επί λευκού υποβάθρου, τα οποία είναι διατεταγμένα συμμετρικά ως προς μία τρίαινα που λειτουργεί ως άξονας της σύνθεσης. Αν και περαιτέρω έρευνες είναι αναγκαίες, το ψηφιδωτό χρονολογήθηκε από τον Μαρινάτο στο 2ο  μ.Χ. αιώνα, ενώ άλλες χρονολογικές προτάσεις κυμαίνονται μέχρι και τις αρχές του 3ου μ.Χ. αιώνα.
Το μεροκάματο του τρόμου

Πλοκή

Στο Λας Πιέντρας, μια μικρή πόλη σε κάποια χώρα της Λατινικής Αμερικής, τέσσερις ξεπεσμένοι Ευρωπαίοι τυχοδιώκτες, οι Γάλλοι Μάριο (Υβ Μοντάν) και Τζο (Σαρλ Βανέλ), ο Ιταλός Λουίτζι (Φολκο Λούλι) και ο Γερμανός Μπίμπα (Πήτερ φαν Έικ) έχουν κολλήσει σε αυτήν την ερημιά και θα ψάξουν να βρουν έναν τρόπο για να φύγουν. Οι μοναδικές δουλειές που υπάρχουν είναι στις πετρελαιοπηγές μιας αμερικανικής εταιρείας, της Σάουθερν Όιλ Κόμπανυ.
Όταν μια πετρελαιοπηγή πάρει φωτιά, ο διευθυντής της εταιρίας θα αναζητήσει οδηγούς με αμοιβή 2000 δολ. ο έκαστος, προκειμένου να πάρουν δύο φορτηγά γεμάτα με νιτρογλυκερίνη και να πάνε μέσα από μια πολύ δύσκολη και επικίνδυνη διαδρομή στην πετρελαιοπηγή που βρίσκεται 300 χλμ μακριά. Αφού κάνει ένα τεστ οδήγησης σε όλους τους υποψήφιους που θα θελήσουν να πάρουν την δουλειά, θα καταλήξει να δώσει δουλειά στους τέσσερις Ευρωπαίους. 
Ο Μάριο και ο Τζο θα πάρουν το πρώτο φορτηγό, και ο Λουίτζι με τον Μπίμπα θα πάρουν το δεύτερο φορτηγό με καθυστέρηση της μισής ώρας μεταξύ τους, προκειμένου να αποφευχθεί κάποιο δυσάρεστο συμβάν, λόγω της επικινδυνότητας του δρομολογίου. 
Ύστερα από πολλά χιλιόμετρα ενός κακοτράχαλου δρόμου, τα δύο φορτηγά θα αρχίσουν να ανεβαίνουν ένα βουνό με πολλές και επικίνδυνες στροφές. Κάποια στιγμή το δεύτερο φορτηγό με τον Λουίτζι και τον Μπίμπα, λόγω ενός ελιγμού που θα κάνουν θα ξεφύγει από την πορεία του και θα πέσει στον γκρεμό, με αποτέλεσμα το θάνατο και των δύο οδηγών. Το πρώτο φορτηγό μετά από αρκετές δυσκολίες τελικά θα φτάσει στον προορισμό του, και το φορτίο της νιτρογλυκερίνης θα πάει αμέσως στην πετρελαιοπηγή, όπου θα χρησιμοποιηθεί για το σβήσιμο της φωτιάς.